钦定古今图书集成/明伦汇编/交谊典/第042卷 > 《赠午山冯御史序》崔铣
## 钦定古今图书集成/明伦汇编/交谊典/第042卷 > 《赠午山冯御史序》崔铣

往年予闲居洹上，则闻午山子之教南畿也，屏诡诞，
斥支蔓，敦本崇雅。予后召为南礼官，及午山子偕役
句容，其高明，予钦之；其温恭，予乐之，其析经辨古，予
又得三益焉。午山子志不在达而求遐举，养痾于湖
之浒，其进为圣贤也孰御？予少也承教于父师，亦非
安为人后者。然而上拟古人，研精典籍，纷如错如，苦
其无要也；又改而独契道真，损书守墨，恍乎惚乎，苦
其无准也。久之，乃喟然曰：“道无传矣，适无徒矣，将奚
从？”曰：“师夫子，圣之逝矣，颜莫觌矣，将奚求？”曰：“诵《论语》，
讽其文，如面领至言；考其行，如目瞻睟容；察其因人
之教，如亲诲我。夫仁，其本也；忠信，其功也。仁，吾之心，
忠信，吾心之固然。勿视以为高而避”之勿轻，以为平
而躐之勿迟，以为缓而棘之。仰而见其茫茫然，非高
也；履而觉其渊渊然，非平也；“日驰驰焉而旬千里”，非
缓也。恶衣食之耻，缊袍狐裘之并立，关于道，造次与
颠沛之必是，厚与？爱之或过，均于仁，乞酰大言之疚
于行，过位之勃色，师氏之相之纯不已也。是故无隐
显，无小大，无终始，疏越之瑟，谁调之而成声？太古之
尊，谁勺之而知味？故曰：“可与深造者道也。”